Diari Oficial de la Generalitat Valenciana


Sumari del DOGV 9974, del 04-11-2024 (2024/11436)

CONVENI de col·laboració entre la Generalitat i l’Institut Valencià d’Investigacions Econòmiques, SA, per a la promoció i la consolidació de les activitats d’investigació econòmica bàsica i aplicada de l’institut.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9974

Data del DOGV
:   04-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11302

CVE
:   DNWH-F-4728-91006

Data del document
:   01-07-2024

Organisme emissor
:   Conselleria d'Hisenda, Economia i Administració Pública

Tipus de document
:   Acord

Es reunixen

D’una part, Ruth María Merino Peña, consellera d’Hisenda, Economia i Administració Pública, que actua en virtut del nomenament com a consellera que figura en el Decret 11/2023, de 19 de juliol, del president de la Generalitat, pel qual es nomenen les persones titulars de les vicepresidències i les conselleries, i el Decret 112/2023, de 25 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, i que ordena en el títol IV l’estructura i les competències dels òrgans superiors i directius de la Conselleria d’Hisenda, Economia i Administració Pública, facultada per a la subscripció del present conveni de col·laboració (article 12.3, Decret 176) per l’Acord del Consell de data 28/05/2024, i fent ús de les facultats conferides per l’article 28 de la Llei 5/1983, de 30 de desembre, del Consell, i 6.3 del Decret 176/2014, de 10 d’octubre, del Consell, pel qual es regulen els convenis que subscriga la Generalitat i el seu registre.

I d’una altra, Pilar Chorén Rodríguez, directora gerent de l’Institut Valencià d’Investigacions Econòmiques, SA (IVIE), en nom d’este i facultada d’acord amb el que establix l’escriptura de formalització d’acords socials, atorgada pel notari de València, Fernando Pascual de Miguel, el 10 de novembre de 2014, amb el número 3149 del protocol.

Les parts, en la representació que exercixen, es reconeixen capacitat legal suficient per a subscriure el present conveni i, a este efecte,

Manifesten

A la Conselleria d’Hisenda, Economia i Administració Pública li correspon l’exercici de les competències en matèria d’hisenda, economia, finançament, sector públic instrumental de la Generalitat, exceptuats els organismes autònoms i els consorcis sanitaris, patrimoni, projectes i fons europeus, tecnologies de la informació i les comunicacions de l’administració i funció pública.

L’Institut Valencià d’Investigacions Econòmiques, SA (IVIE) és una institució dedicada al desenvolupament i el foment de la investigació econòmica i la seua projecció en l’àmbit nacional i internacional, amb una llarga trajectòria en l’anàlisi de l’economia valenciana, així com en la creació i el manteniment de bases de dades i l’establiment de connexions entre el treball d’investigació i les decisions dels agents econòmics.

Des de l’any 1998, les parts estan col·laborant mitjançant la subscripció de convenis, amb la finalitat d’incentivar i contribuir a la consolidació de les activitats d’investigació econòmica bàsica o fonamental que efectua l’IVIE, com a institució especialitzada en la investigació econòmica.

Una vegada avaluats els resultats derivats tant d’esta col·laboració com de l’interés de les dos institucions per a continuar la trajectòria empresa, s’estima la conveniència de continuar la relació mantinguda per considerar que és l’instrument idoni per a optimitzar els recursos públics destinats al suport de les activitats bàsiques de foment de la investigació i rendibilitzar al màxim els esforços de cada una de les parts signants.

De conformitat amb el que establix l’article 49.a de la Llei 40/2015, d’1 d’octubre, de règim jurídic del sector públic, la competència dels subjectes que subscriuen el conveni es basa en el que s’establix en l’article 160.1.b de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; en l’article 6.3 del Decret 176/2014, de 10 d’octubre, del Consell, pel qual es regulen els convenis que subscriga la Generalitat i el seu registre, en relació amb l’article 4 del Decret 133/2023, de 10 d’agost, pel qual s’aprova el Reglament orgànic i funcional de la Conselleria d’Hisenda, Economia i Administració Pública.

Es tracta d’una subvenció nominativa de les que preveu l’article 168.1.a de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i l’article 22.2.a de la Llei 38/2003, de 17 de novembre, general de subvencions.

La subvenció indicada s’inclou dins del Pla estratègic de subvencions de la Conselleria d’Hisenda, Economia i Administració Pública per al període 2024-2026, aprovat per la Resolució de 21/03/2024 del subsecretari de la Conselleria d’Hisenda, Economia i Administració Pública, i publicat en el DOGV número 9821, de 4 d’abril de 2024. L’aprovació del Pla estratègic de subvencions de la Conselleria d’Hisenda, Economia i Administració Pública per al període 2024-2026 per la persona titular de la Subsecretaria es produïx en virtut de la Resolució de 12 de febrer de 2024, de la consellera d’Hisenda, Economia i Administració Pública, de delegació de competències.

L’IVIE és un organisme d’investigació amb l’objectiu principal, a l’empar d’este conveni, de realitzar de manera independent investigació fonamental, així com de promoure la transferència del coneixement i la difusió dels resultats d’investigació. D’esta manera, i en el «Marc sobre ajudes estatals de recerca, desenvolupament i innovació (2022/C 414/01)», en l’apartat 2.1.1 les activitats subjectes a este conveni són activitats primàries de recerca i desenvolupament i innovació (R+D+I), de manera que la subvenció objecte d’este conveni contribuïx a finançar els gastos derivats de les activitats bàsiques no econòmiques de foment de la investigació en l’àmbit de l’economia. Cal assenyalar que l’IVIE du a terme tant activitats econòmiques com no econòmiques, i estes últimes són les subjectes a este conveni, i així estan diferenciades i identificades en els seus registres comptables. Segons el clausulat del present conveni, estes activitats primàries corresponen a treballs d’investigació independent, formació i difusió dels resultats de les investigacions de manera no discriminatòria i no exclusiva (bases de dades d’accés obert o publicacions de lliure accés).

Finalment, este conveni cobrix exclusivament el finançament de gastos realitzats i justificats, per la qual cosa no genera beneficis econòmics per a l’entitat. En el cas que se’n generen, es reinvertiran en activitats de difusió mitjançant l’ensenyament o la publicació de les seues investigacions.

I per tot això, la Generalitat, a través de la Conselleria d’Hisenda, Economia i Administració Pública, i l’Institut Valencià d’Investigacions Econòmiques, SA, acorden formalitzar el present conveni entre les dues institucions, que especifique els objectius i els compromisos durant el període de vigència, d’acord amb les següents

Clàusules

*Primera. Objectiu del conveni*

1. L’objectiu del present conveni de col·laboració és la concessió d’una subvenció a l’Institut Valencià d’Investigacions Econòmiques, SA (IVIE) amb el fi de promoure i contribuir a la consolidació de les activitats d’investigació econòmica bàsica i aplicada que realitza l’IVIE com a institució especialitzada d’investigació econòmica.

2. A este efecte, dins de les actuacions a desenvolupar per l’IVIE, el conveni aporta recursos per a finançar les que mereixen la consideració d’activitats bàsiques i aplicades de foment de la investigació. S’entenen per estes, entre les que preveu l’article 3 dels Estatuts de l’IVIE, les següents:

a) Desenvolupament de noves línies d’investigació en diferents àrees rellevants.

b) Creació i manteniment de xarxes amb altres centres d’investigació, especialment de caràcter nacional i internacional.

c) Activitats de formació d’especialistes en temes rellevants per a agents i institucions econòmiques.

d) Activitats de difusió dels resultats aconseguits en les investigacions, dirigides tant al públic especialitzat com a la societat en general.

e) Suport i assistència a personal investigador i a grups per al desenvolupament de les seues activitats.

f) Creació de bancs de dades que milloren la informació econòmica, accessibles per a la comunitat científica, agents públics i la societat en conjunt.

3. Es donarà rellevància especial en les línies d’actuació assenyalades a les activitats relacionades amb l’economia de la Comunitat Valenciana, l’estudi de la competitivitat i el seu model de creixement.

4. Estes activitats es desenvoluparan amb criteris d’excel·lència acadèmica i afavorint la cooperació amb grups d’investigació de qualitat dels departaments universitaris, tant valencians com nacionals i internacionals, per a facilitar la consolidació i la projecció dels grups valencians d’àmbit científic.

*Segona. Accions que ha de realitzar l’IVIE*

Les accions que l’IVIE es compromet a desenvolupar són:

1. Creació i actualització de bases de dades

Una via molt important de foment de la investigació és posar a la disposició del personal especialitzat les bases de dades de la manera que resulte més eficient per a la labor investigadora. Així mateix, la disponibilitat de bases de dades de qualitat constituïx un gran interés per a l’estudi de la política econòmica quant a les institucions valencianes, per a complir millor les competències relatives a diagnosticar, planificar i gestionar. L’IVIE desenvoluparà el manteniment, l’ampliació i l’actualització d’estes bases en dos camps:

a) Bases de dades estadístiques, econòmiques, financeres, demogràfiques, etc., prestant sempre atenció especial a la seua desagregació regional i provincial, així com a la creació d’indicadors que permeten mesurar l’evolució econòmica en temps real mitjançant la utilització de tècniques sofisticades d’aprenentatge automàtic.

b) Bases dades bibliogràfiques, sobre publicacions, internacionals, nacionals i les referides a l’economia valenciana.

En concret, l’IVIE haurà d’elaborar, actualitzar i explotar per a les seues investigacions els següents bancs de dades:

– CHELEM-DataBuffet

– EPA (Enquesta de població activa)

– EPF (Enquesta de pressupostos familiars)

– Enquesta de condicions de vida (ECV)

– Banca privada espanyola

– Estadística estructural d’empreses (antiga Enquesta industrial de productes)

– Taules de mortalitat

– Comptabilitat nacional/regional

– Capital humà

– EUKLEMS – PRODUCTIVITAT INTERNACIONAL (MULTIPROD)

– SABI

– Amadeus

– LAKLEMS

– EU Labour Force Survey (EU-LFS)

– European Union Statistics on Income and Living Conditions (EU-SILC)

– UN-Comtrade

– Guia de la banca

– Estructural of Earnings Survey (EU-SES)

– Contractació pública

– Enquesta d’ús del temps (EUT)

– Mostra contínua de vides laborals (MCVL)

– Estoc d’intangibles

– Contractes i demandes d’ocupació (SEPE)

– Finançament autonòmic

– Cens d’empreses-BORME

2. Elaboració de documents i publicacions.

Amb la finalitat de facilitar i augmentar la divulgació de la investigació econòmica a través de documents escrits, l’IVIE publicarà els treballs que els seus investigadors vulguen divulgar independentment de si es publiquen o no en revistes científiques. Estos treballs integraran la col·lecció que es publicarà en la secció «Documents de treball» de la pàgina web de l’Institut amb el títol «Documents de treball IVIE», se’ls assignarà número DOI i estaran disponibles en RePEc, a través del repositori MPRA.

En 2024, l’IVIE elaborarà com cada any la memòria d’activitats referida a l’exercici anterior.

A més, l’IVIE oferix assistència tècnica i recursos materials a les persones investigadores associades a l’Institut per a dur a terme les seues pròpies investigacions científiques, articles o ponències. En 2024 continuarà prestant este servici. Seguint la trajectòria d’anys anteriors, es donarà suport a 10 a 15 persones investigadores diferents.

3. Reunions científiques

L’IVIE organitzarà un mínim de 8 activitats amb l’objectiu de reforçar les seues línies d’investigació a través de la presentació i la discussió de resultats, i fomentar la participació del seu personal en reunions científiques a través de ponències en diferents esdeveniments econòmics. L’IVIE també prestarà assessorament en matèria socioeconòmica a institucions que ho requerisquen a través de reunions de treball diverses amb l’objectiu d’estendre el coneixement acumulat en les nostres línies d’investigació.

A més, col·laborarà amb el personal investigador associat a l’Institut en la seua participació en reunions científiques, seminaris i jornades organitzades per altres institucions, tant nacionals com internacionals. En 2024, es donarà suport a diferents investigadors i investigadores associades per a un mínim de 10 reunions d’este tipus.

Amb l’objectiu d’intercanviar idees i coneixements i generar noves propostes de valor afegit, se celebraran reunions internes en el marc de la iniciativa IVIE Idea. A més, al llarg de l’any es conviden acadèmics i especialistes per a exposar els resultats de les seues últimes investigacions amb l’objectiu d’estar al corrent dels últims avanços en la frontera del coneixement en les àrees que són d’interés per a l’Institut.

Durant l’exercici 2024 està previst continuar amb el desenvolupament del Cicle de Diàlegs juntament amb la Fundació Ernest Lluch durant l’últim trimestre de 2024. Finalment, l’IVIE col·laborarà econòmicament en les jornades, els tallers i les activitats relacionades amb assumptes socioeconòmics que organitzen altres institucions a mesura que sorgisquen al llarg de l’exercici.

4. Formació d’especialistes

Amb l’objectiu de donar suport a la formació d’estudiants d’últims cursos de diferents graus i postgraus, l’IVIE oferix pràctiques formatives a través de convenis de col·laboració amb les universitats públiques valencianes. En l’exercici 2024 incorporarà almenys una persona becària.

Així mateix, l’IVIE finançarà la realització de cursos organitzats per l’Institut i per altres entitats per a la formació d’especialistes. En l’exercici 2024, realitzarà actuacions de formació contínua per al conjunt de la seua plantilla, i finançarà la formació d’un mínim de 15 persones.

5. Activitats que cal realitzar dirigides a divulgar i comunicar la ciència econòmica i els principals resultats de les seues investigacions

El suport a la investigació econòmica té com a objectius principals aconseguir la generació i la transmissió de coneixements, així com potenciar la seua difusió i impacte social. Per a això l’IVIE desenvoluparà, en l’exercici 2024, diverses iniciatives basades en les noves tecnologies i xarxes socials, en concret:

– A través de la pàgina web de l’IVIE difondrà informació sobre les ponències, les comunicacions i les intervencions del personal investigador i empleat de l’Institut en diferents jornades, esdeveniments i seminaris d’índole econòmica a escala nacional i internacional. En el present exercici haurà de realitzar un mínim de 50 accions divulgatives.

– Livqwfj @zzvq\_news

– SlideShare: presentacions lvie. En l’exercici 2024, haurà de compartir-se un mínim de deu presentacions.

També difondrà els resultats de les seues investigacions a través de notes de premsa, a les quals es pot accedir a través de la pàgina web de l’IVIE. Durant l’any 2024 haurà de difondre un mínim de deu notes de premsa. Així mateix, es publicaran almenys 40 articles en revistes nacionals i internacionals, amb l’objectiu de difondre els coneixements obtinguts en les investigacions realitzades.

D’altra banda, l’IVIE manté una presència regular en els mitjans de comunicació, fruit de l’atenció prestada a la difusió dels seus treballs. En la pàgina web de l’Institut trobem una secció específica en què es recullen els articles d’anàlisi més recents que ha publicat en la premsa escrita el personal investigador de l’Institut. S’inclou informació sobre els principals temes tractats i, si és el cas, la investigació a la qual es fa referència. En 2024, els articles d’opinió ascendiran a 30.

A més, l’IVIE fomentarà les relacions amb institucions científiques nacionals i estrangeres, promovent el desenvolupament de xarxes de col·laboració. En particular es continuarà treballant en la Xarxa per les Bones Pràctiques en Avaluació, REDEV, entre altres. L’Institut mantindrà la participació en les següents xarxes internacionals:

– Sector TIC i la seua R+D (PREDICT): pretén comparar l’evolució del sector TIC i la seua R+D a la UE i els seus competidors principals.

– SPINTAN: impacte dels actius intangibles del sector públic en la innovació, el benestar i el creixement sostenible.

– lndicser: influència del sector servicis en el creixement econòmic.

– Competitivitat: estudis per a elaborar l’Informe anual de competitivitat europea.

– ICTNET: Xarxa Europea d’Investigació sobre l’Impacte Econòmic de les TIC.

– KLEMS: la xarxa internacional KLEMS té com a objectiu promoure i facilitar l’anàlisi dels patrons de creixement i l’evolució de la productivitat en el món, prenent com a base la denominada comptabilitat del creixement.

– The Wolpertinger Club: associació d’acadèmics universitaris especialitzats en sistemes i institucions financeres.

Per a realitzar les activitats descrites, l’IVIE podrà contractar els aprovisionaments i els servicis necessaris, la logística, les ponències, les conferències, els intèrprets, els programes informàtics, la documentació, etc., així com convindre amb les universitats la direcció de les investigacions per personal expert i la col·laboració d’especialistes en els estudis i projectes d’investigació.

*Tercera. Finançament de la Generalitat*

Per a finançar les activitats que haja de realitzar l’IVIE, la Generalitat, a través de la Conselleria d’Hisenda, Economia i Administració Pública aportarà, en l’exercici 2024, les quantitats següents:

– Capítol IV: 334.000 euros, destinats a finançar els gastos corrents que es deriven de les activitats descrites en la clàusula segona.

– Capítol VII: 16.000 euros, destinats a finançar les inversions necessàries per a l’execució de les activitats que es descriuen en el present conveni.

Quantitats que se satisfaran amb càrrec a l’aplicació pressupostària O97.66.50.14.155.D74, línia nominativa S0561, la quantia corresponent al capítol IV i línia nominativa S0046 la corresponent al capítol VII, del pressupost de gastos de la Generalitat per al present exercici.

*Quarta. Despeses subvencionables*

1. Són despeses subvencionables els següents:

a) Despeses del personal propi que realitze funcions corresponents a les activitats relacionades en la clàusula segona.

b) Despeses de funcionament (generals) associats a les activitats relacionades en la clàusula segona objecte del present conveni.

c) Contractació de servicis externs per a realitzar les accions relacionades en la clàusula segona.

d) Despeses de formació d’especialistes a través de cursos, convocatòria de beques i ajudes per a la investigació.

e) Inversions necessàries per a l’execució de l’activitat subvencionada.

2. Es consideren despeses subvencionables, de conformitat amb l’article 31 de la Llei 38/2003, de 17 de novembre, general de subvencions, aquells que de manera indubtable responguen a la naturalesa de l’activitat subvencionada, resulten estrictament necessaris i es realitzen en el termini establit en este conveni. El cost d’adquisició de les despeses subvencionables no pot ser, en cap cas, superior al valor de mercat.

3. Quan l’import de la despesa subvencionable supere les quanties establides en la normativa reguladora dels contractes del sector públic, per al contracte menor, la persona beneficiària haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a l’obra, la prestació del servici o el lliurament del bé, llevat que per les seues característiques especials no hi haja en el mercat un nombre suficient d’entitats que els realitzen, els presten o els subministren, o llevat que la despesa s’haja realitzat amb anterioritat a la subvenció.

L’elecció entre les ofertes presentades, que s’ha d’aportar en la justificació o, si és el cas, en la sol·licitud de subvenció, es durà a terme d’acord amb criteris d’eficiència i economia, i l’elecció s’ha de justificar expressament en una memòria quan no recaiga en la proposta econòmica més avantatjosa.

4. En relació amb les despeses de personal propi i despeses de funcionament, l’IVIE presentarà, sota la seua responsabilitat, un certificat acreditatiu del percentatge que, sobre el total de les seues despeses de personal i de funcionament, corresponen a les activitats objecte de la subvenció. El mètode de repartiment s’haurà de justificar i caldrà detallar el càlcul.

De conformitat amb el que disposa l’article 31.9 de la Llei 38/2003, general de subvencions, i pel que fa als costos indirectes, estos hauran d’imputar-se per la persona beneficiària a l’activitat subvencionada en la part que corresponga raonablement d’acord amb principis i normes de comptabilitat generalment admesos i, en tot cas, en la mesura que estos costos corresponguen al període en què efectivament es realitza l’activitat.

5. En relació amb les despeses d’inversions, es finançaran, en la mesura que s’utilitzen per al projecte, com a màxim, i seguint el que disposa el punt 4 d’esta clàusula, en el mateix percentatge que, sobre el total de les seues despeses de funcionament, haja presentat l’IVIE en el corresponent certificat justificatiu i que corresponen a les activitats objecte de la subvenció.

Així mateix, s’inclouran també en este apartat les despeses relatives a l’adquisició de llicències de programes informàtics o altres llicències amb la indicació del període de duració d’esta.

*Quinta. Justificació*

1. La data límit per a la justificació de la despesa serà el dia 2 de desembre de 2024.

2. D’acord amb el que establix l’article 30 de la Llei 38/2003, de 17 de novembre, general de subvencions, el compliment de l’objectiu de la subvenció es justificarà mitjançant la presentació del compte justificatiu, que contindrà la documentació següent, d’acord amb el que disposa l’article 72, apartats 1 i 2, del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions:

a) Memòria relativa a les actuacions subvencionades amb la indicació dels resultats obtinguts.

b) Una memòria econòmica justificativa del cost de les activitats dutes a terme, que ha de contindre:

1r. Una relació classificada de les despeses i les inversions de l’activitat, amb la identificació de la part creditora i del document, l’import, la data d’emissió i, si és el cas, la data de pagament.

En tot cas, les despeses salarials (salaris i assegurances socials) del personal propi destinat a realitzar les actuacions derivades del present conveni s’imputaran en la proporció corresponent a la dedicació del personal referit a realitzar les actuacions objecte del conveni, que haurà de detallar-se i justificar-se adequadament.

Estes dades del personal s’hauran de facilitar de manera desagregada per raó de gènere i categoria professional, amb la finalitat de poder tindre un estudi detallat de l’estructura salarial de les persones treballadores de l’IVIE. I això amb la finalitat de poder estudiar, si és el cas, amb una perspectiva de gènere, la realitat de la desigualtat salarial de la Comunitat Valenciana, a través de la identificació dels grups amb característiques laborals semblants en els quals la desigualtat general i de gènere és superior. I tot això amb la finalitat d’identificar els col·lectius més vulnerables de la societat.

Així mateix, i amb la mateixa finalitat, es procurarà, en la mesura que siga possible facilitar també la informació desagregada des de la perspectiva de gènere en relació amb els estudis i les investigacions que es realitzen en el marc del conveni.

2n. Les factures o els documents de valor probatori equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i, si és el cas, la documentació acreditativa del pagament.

L’acreditació de les despeses també es podrà fer mitjançant factures electròniques, sempre que complisquen els requisits exigits per a acceptar-les en l’àmbit tributari.

3r. Indicació, si és el cas, dels criteris de repartiment dels costos generals i/o indirectes incorporats en la relació a què es fa referència en l’apartat 1.

S’haurà de justificar el criteri de repartiment de costos generals i indirectes de manera que quede clarament reflectit:

– Concepte desglossat.

– Criteri de repartiment: s’explicarà el criteri adoptat per a imputar cada tipus de gasto.

– Fórmula: es reflectirà la fórmula utilitzada per al càlcul del percentatge a imputar, amb els aclariments que es consideren necessaris, i es facilitaran totes les dades que permeten verificar com s’ha arribat al percentatge i/o la quantitat imputada.

– Quantificació i percentatge.

4t. Si és el cas, una relació detallada d’altres ingressos o subvencions que hagen finançat l’activitat subvencionada amb la indicació de l’import i la procedència.

3. D’acord amb l’article 31 de la Llei 38/2003, de 17 de novembre, general de subvencions:

a) Es considerarà despesa realitzada la que s’ha pagat efectivament amb anterioritat a la finalització del període de justificació.

b) En el cas que les despeses justificades siguen inferiors a l’aportació de la conselleria prevista per este conveni, esta es minorarà en la quantitat corresponent.

c) En el cas que s’observen deficiències en la documentació justificativa aportada, la subsecretaria ho posarà en coneixement de l’entitat beneficiària, i se li concedirà un termini de 10 dies per a esmenar-les. Si no es du a terme l’esmena requerida, es considerarà que no s’ha justificat la despesa corresponent.

4. Amb la finalitat de complir el règim de seguiment i avaluació contínua aplicable, l’IVIE remetrà semestralment (mesos de juliol i desembre amb dades del semestre immediatament anterior) els documents de control (fitxes) que s’establisquen a este efecte amb l’objectiu de valorar el grau d’execució aconseguit i les possibles desviacions produïdes, així com per a adoptar, si és el cas, mesures correctores. L’IVIE quedarà subjecte a les actuacions de control que es determinen en el pla de control corresponent.

*Sexta. Comprovació de la justificació i compliment del conveni*

1. La subsecretaria realitzarà el control i el seguiment de les accions, a través de les comprovacions que considere necessàries, atenent el que disposa l’article 169 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, amb vista a garantir el compliment per la beneficiària de les seues obligacions, així com de les condicions i els termes fixats per este conveni.

2. Donarà lloc a l’obertura d’un expedient de revocació total o parcial de la subvenció concedida, amb l’obligació de reintegrament de les quantitats que s’hagen lliurat, quan concórrega alguna de les causes que preveu l’article 37 de la Llei general de subvencions i, en particular, les següents:

a) L’incompliment de les condicions i els terminis establits, així com de les obligacions que s’indiquen en la clàusula anterior.

b) La falta de justificació de les despeses efectivament realitzades i la concessió d’altres ajudes públiques per als mateixos fins que en conjunt excedisquen els límits establits.

3. D'acord amb l'article 23 del Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, constituirà causa de reintegrament de la subvenció l'incompliment de la normativa ambiental i social, dels compromisos assumits per la persona beneficiària i dels compromisos establits, així com l'incompliment, en relació amb tot això, de l'obligació de justificació.

El procediment de revocació total o parcial porte o no implícit el reintegrament de subvencions s’iniciarà d’ofici en els termes de l’article 58 de la Llei 39/2015, d’1 d’octubre, del procediment administratiu comú de les administracions públiques.

Per a determinar els efectes de l’incompliment, es tindrà en compte el caràcter essencial, o no, del requisit, la condició o l’obligació incomplida.

3. El procediment de reintegrament d’esta subvenció es regirà per les condicions que preveu l’article 172 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en el que no s’opose a la Llei 38/2003, de 17 de novembre, general de subvencions.

*Sèptima. Pagament de l’aportació econòmica*

El pagament de l’aportació econòmica a què fa referència la clàusula tercera es realitzarà, de conformitat amb el que disposa l’article 34.3 de la Llei 38/2003, general de subvencions, amb justificació prèvia, de la persona beneficiària, de la realització de l’activitat, el projecte, l’objectiu o l’adopció del comportament per al qual es va concedir en els termes establits en la normativa reguladora de la subvenció i, després de la comprovació pel servici competent de la conselleria, del compte justificatiu i sempre seguint els criteris establits en la Llei general de subvencions i la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Octava. Obligacions de les parts*

1. Obligacions de l’IVIE, en qualitat de beneficiari de la subvenció

L’IVIE està obligat, en qualitat de beneficiari, d’acord amb el que establix l’article 14 de la Llei 38/2003, de 17 de novembre, general de subvencions, a:

a) Complir l’objectiu i realitzar les activitats que fonamenta la concessió de la subvenció.

b) Justificar davant de l’òrgan concedent el compliment dels requisits i les condicions, així com la realització de l’activitat i el compliment de la finalitat que determina la concessió de la subvenció.

En compliment de l’article 32 de la Llei 38/2003, de 17 de novembre, general de subvencions, en el supòsit d’adquisició, construcció, rehabilitació i millora de béns inventariables, l’IVIE, en qualitat de beneficiari, haurà de destinar els béns al fi concret per al qual s’haja concedit la subvenció, que no podrà ser inferior a cinc anys en cas de béns inscriptibles en un registre públic, ni a dos anys per a la resta de béns.

No es considerarà incomplida l’obligació de destinació referida en l’anterior apartat 4 quan:

1) Tractant-se de béns no inscriptibles en un registre públic, se substituïsquen per uns altres que servisquen en condicions anàlogues al fi per al qual s’haja concedit la subvenció i este ús es mantinga fins a completar el període establit, sempre que la substitució l’haja autoritzada l’administració concedent.

2) Tractant-se de béns inscriptibles en un registre públic, el canvi de destinació, alienació o gravamen l’autoritze l’administració concedent. En este cas, l’adquirent haurà d’assumir l’obligació de destinació dels béns pel període restant i, en cas d’incompliment d’esta, del reintegrament de la subvenció.

Per a l’adequat desenvolupament i control d’estes obligacions, s’haurà d’adjuntar un registre de béns inventariats que hagen sigut objecte d’esta subvenció en l’exercici corresponent i a través del qual puga realitzar-se el seguiment d’esta obligació mentres hi haja l’obligació de destinació per l’entitat beneficiària. Així, haurà d’indicar-se l’any d’adquisició, el tipus de bé, la descripció, la fotografia, la ubicació i el valor expressat en euros.

c) Sotmetre’s a les actuacions de comprovació que efectue l’òrgan concedent, així com a qualsevol altra de comprovació i control financer que puguen dur a terme els òrgans de control competents, tant nacionals com comunitaris, i aportar tota la informació que se li requerisca en l’exercici d’actuacions anteriors.

d) Comunicar a l’òrgan concedent l’obtenció d’altres subvencions, ajudes, ingressos o recursos que financen les activitats subvencionades. L’import de les subvencions en cap cas podrà ser de tal quantitat que, aïlladament o en concurrència amb altres subvencions, ajudes, ingressos o recursos, supere el cost de l’activitat subvencionada. L’obtenció concurrent d’altres aportacions podrà donar lloc a la modificació de la quantitat concedida, fet es portarà a efecte mitjançant una resolució de la consellera d’Hisenda, Economia i Administració Pública o l’òrgan en qui tinga delegada la competència.

Esta comunicació s’haurà de fer tan prompte com es conega i, en tot cas, amb anterioritat a la justificació de l’aplicació atorgada als fons percebuts.

e) Acreditar prèviament a la firma del conveni que està al corrent en el compliment de les seues obligacions tributàries i davant de la Seguretat Social.

Per a això autoritza expressament l’òrgan concedent a consultar les dades d’estar al corrent dels seus pagaments amb la hisenda estatal, autonòmica i local, i la validació del NIF-VALNIF.

L’òrgan gestor del procediment podrà consultar les dades d’estar al corrent amb la Tresoreria de la Seguretat Social, així com la identitat de la persona sol·licitant o, si és el cas, de qui la represente legalment, excepte una oposició que n’expresse els motius. En cas que s’hi opose, caldrà aportar els documents acreditatius corresponents.

Així mateix, haurà d’acreditar no incórrer en cap de les prohibicions legals per a ser beneficiari o beneficiària de subvencions.

f) Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial aplicable a la persona beneficiària en cada cas, així com tots els estats comptables i els registres específics que exigisquen les bases reguladores de les subvencions, amb la finalitat de garantir l’exercici adequat de les facultats de comprovació i control.

g) Conservar els documents justificatius de l’aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.

h) Adoptar les mesures de difusió incloses en l’apartat 4 de l’article 18 de la Llei general de subvencions.

i) Reintegrar els fons percebuts en els casos que preveu l’article 172 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, en el que no s’opose a la Llei 38/2003, de 17 de novembre, general de subvencions.

j) Complir les obligacions de publicitat establides en l’article 4 de la Llei 1/2022, de 13 d’abril, de transparència i bon govern de la Comunitat Valenciana. Per a això, haurà de donar la publicitat adequada a la subvenció, i indicar almenys l’entitat pública concedent, l’import rebut i el programa, l’activitat, la inversió o l’actuació subvencionat. La difusió d’esta informació s’haurà de fer preferentment a través de les pàgines web corresponents. Les obligacions derivades de la Llei 1/2022 seran aplicables durant tot el període d’execució de la subvenció percebuda, incloent-hi els controls d’execució posteriors que puguen dur-se a terme.

k) La disposició dels nous conjunts de dades que es generen per la formalització i el desenvolupament de les subvencions atorgades per l'administració de la Generalitat, sempre que siga possible, com a conjunt de dades obertes, d'acord amb el que s'establix en l'art. 40.7 de la Llei 1/2022, de 13 d'abril, de Transparència i Bon Govern de la Comunitat Valenciana.

2. Obligacions de la Conselleria d’Hisenda, Economia i Administració Pública

a) Verificar el compliment dels requisits per a obtindre la condició de beneficiari o beneficiària.

b) Facilitar a l’entitat beneficiària el suport necessari en el desenvolupament de les seues activitats, així com en la justificació de la seua realització.

c) Comprovar la justificació adequada de la subvenció, la realització de l’activitat o el compliment de la finalitat que determinen la concessió o el gaudi de la subvenció, així com si hi ha pogut haver concurrència amb altres subvencions que puga comportar la modificació de la concessió.

d) Aprovar la despesa i proposar el pagament de l’ajuda d’acord amb els gastos degudament justificats.

e) Publicar el present conveni en el portal de transparència de la Generalitat, en el termini de 10 dies hàbils des de la seua inscripció en el Registre de convenis de la Generalitat, de conformitat amb el que s’establix en l’article 21 de la Llei 1/2022, de 13 d’abril, de transparència i bon govern de la Comunitat Valenciana, i en l’article 20 del Decret 176/2014, de 10 d’octubre, pel qual regula els convenis que subscriga la Generalitat i el seu registre.

*Novena. Concessió directa de la subvenció*

Com que es tracta d’una subvenció nominativa prevista en els pressupostos generals de la Generalitat per a l’exercici 2024, resulta aplicable la concessió directa de la subvenció a l’IVIE per a fomentar les seues activitats d’investigació econòmica bàsica d’interés per a la Generalitat Valenciana, en virtut de l’article 22.2.a de la Llei 38/2003, de 17 de novembre, general de subvencions, així com l’article 168.1.a de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Dècima. Comissió Mixta de Seguiment*

1. D’acord amb el que preveu l’article 9 del Decret 176/2014, de 10 d’octubre, del Consell, pel qual es regulen els convenis que subscriga la Generalitat i el seu registre, així com el que establix l’article 49 f de la Llei 40/2015, d’1 d’octubre, de règim jurídic del sector públic, es crea una comissió de seguiment, com a òrgan mixt de seguiment, vigilància i control de l’execució del conveni.

Esta comissió de seguiment estarà formada per sis representants, tres persones designades per la Conselleria d’Hisenda, Economia i Administració Pública i tres per l’IVIE. La Presidència i la Secretaria recauran en dos de les tres persones designades per la conselleria, i correspondrà a la Presidència dirimir amb el seu vot els empats, a l’efecte d’adoptar acords. La persona que exercisca la Presidència de la comissió de seguiment tindrà la consideració de responsable del mecanisme de seguiment, vigilància i control de l’execució del conveni.

2. En la designació de representants de la Conselleria d’Hisenda, Economia i Administració Pública es procurarà que hi haja una presència equilibrada de dones i hòmens, en aplicació del que preveu el III Pla d’igualtat de dones i hòmens de l’Administració de la Generalitat, aprovat per l’Acord de 5 d’agost de 2022, del Consell, així com la Llei orgànica 3/2007, de 22 de març, per a la igualtat efectiva de dones i hòmens, i la Llei 9/2003, de 2 d’abril, de la Generalitat, per a la igualtat entre dones i hòmens.

3. Podrà assistir a les reunions de la comissió personal tècnic especialista segons els temes a debatre en la comissió, que participarà amb veu, però sense vot.

4. La comissió mixta tindrà les atribucions següents:

a) Supervisar l’execució del conveni, així com adoptar les decisions i dictar les instruccions necessàries amb la finalitat d’assegurar la realització correcta de les activitats convingudes, incloent-hi a este efecte la solució, en primera instància, de les controvèrsies d’interpretació i compliment que puguen plantejar-se respecte del conveni subscrit.

b) Informar les parts dels retards i les incidències que es puguen presentar durant l’execució del conveni, així com, si és el cas, proposar les corresponents actualitzacions o modificacions.

5. La comissió mixta es constituirà en un termini no superior a un mes a comptar de la data de firma del present conveni i es reunirà a instàncies de qualsevol de les parts, sempre que els temes a tractar o les circumstàncies ho aconsellen, i serà competent per a resoldre els problemes d’interpretació i compliment que puguen plantejar-se respecte del conveni. Haurà de remetre’s una còpia de les actes i els acords, si és el cas, emesos en el si de la comissió a la Subsecretaria de la Conselleria d’Hisenda, Economia i Administració Pública.

6. En el no estiga previst per al règim de funcionament de la comissió mixta, s’aplicarà la Llei 40/2015, d’1 d’octubre, de règim jurídic del sector públic, capítol II, secció 3a, del títol preliminar.

*Onzena. Vigència del conveni i causes de resolució*

1. El present conveni entrarà en vigor el dia que es firme i finalitzarà el 31 de desembre de 2024. Amb càrrec al present conveni, es podran finançar les actuacions recollides en este, realitzades des del dia 1 de gener de 2024 fins al 2 de desembre de 2024.

2. De conformitat amb el que disposa l’article 11.1.f del Decret 176/2014, de 10 d’octubre, del Consell, que regula els convenis que subscriga la Generalitat i el seu registre, i 51.2 de la Llei 40/2015, d’1 d’octubre, de règim jurídic del sector públic, a més de la conclusió del termini de la seua vigència, seran causes de resolució d’este conveni, amb els efectes que corresponguen legalment:

a) El mutu acord exprés de les parts.

b) L’incompliment de les obligacions i els compromisos assumits per alguna de les parts firmants.

En este cas, qualsevol de les parts podrà notificar a la part incomplidora un requeriment perquè complisca, en un termini determinat, les obligacions o els compromisos que es consideren incomplits. Este requeriment es comunicarà a la persona responsable del mecanisme de seguiment, vigilància i control de l’execució del conveni i a les altres parts firmants.

Si transcorregut el termini indicat en el requeriment persistix l’incompliment, la part que l’haja dirigit haurà de notificar a les altres parts firmants la concurrència de la causa de resolució i el conveni s’entendrà resolt. La resolució del conveni per esta causa podrà comportar la indemnització dels perjuís causats si així s’ha previst.

c) Per decisió judicial declaratòria de la nul·litat del conveni.

d) Per qualsevol altra causa diferent de les anteriors prevista en el conveni o en altres lleis.

3. Així mateix, d’acord amb el que disposa l’article 52.3 de l’esmentada Llei 40/2015, no obstant el que s’ha exposat, si quan concórrega qualsevol de les causes de resolució del conveni hi ha actuacions en curs d’execució, les parts, a proposta de la comissió de seguiment, vigilància i control del conveni o, en defecte d’això, de la persona responsable del mecanisme a què fa referència la lletra f de l’article 49 de la Llei 40/2015, podran acordar la continuació i la finalització de les actuacions en curs que consideren oportunes, i s’establirà un termini improrrogable per a finalitzar-les, transcorregut el qual haurà de realitzar-se’n la liquidació en els termes establits en l’apartat anterior.

*Dotzena. Compatibilitat de l’ajuda*

1. La subvenció a què es referix este conveni és compatible amb altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d’organismes internacionals, sempre que, en conjunt, no superen el cost de l’activitat subvencionada.

2. L’ajuda atorgada en este conveni no està dins del marc que preveu l’article 107.1 del Tractat de Funcionament de la Unió Europea, ja que el principal objectiu és realitzar de manera independent investigació fonamental, així com promoure la transferència del coneixement i la difusió dels resultats d’investigació. D’esta manera, i en el Marc sobre ajudes estatals de recerca i desenvolupament i innovació (2022/C 414/01), en l’apartat 2.1.1 les activitats subjectes a este conveni són activitats primàries de recerca i desenvolupament i innovació (R+D+I), de manera que la subvenció objecte d’este conveni pretén finançar els gastos derivats de les activitats bàsiques no econòmiques de foment de la investigació en l’àmbit de l’economia. Únicament les activitats no econòmiques són les subjectes a este conveni, i estan diferenciades i identificades en els registres comptables de l’IVIE. Així mateix, es cobrix exclusivament el finançament de gastos realitzats i justificats, per la qual cosa no genera beneficis econòmics per a l’entitat. En el cas que se’n generen, es reinvertiran en activitats de difusió mitjançant l’ensenyament o la publicació de les seues investigacions.

*Tretzena. Clàusules de responsabilitat social*

La Llei 18/2018, de 13 de juliol, de la Generalitat Valenciana, per al foment de la responsabilitat social, té entre els seus objectius el de promoure i fomentar en l’àmbit de la Comunitat Valenciana el desenvolupament d’accions i polítiques socialment responsables en les administracions públiques i en el sector públic instrumental.

Amb base en la llei esmentada, s’aprova el Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions. D’acord amb el que establix este, els convenis i les resolucions pels quals s’instrumente la concessió directa de les subvencions hauran d’establir compromisos específics de caràcter mediambiental, de transparència i socials i ètics, en la mesura que això resulte adequat a la naturalesa de l’activitat subvencionada. En particular, quan el gasto subvencionable es projecte sobre adquisicions de béns mobles o productes, podrà exigir-se que estos complisquen els criteris de comerç just i els requisits vinculats a la sostenibilitat energètica i ambiental.

A la vista de la normativa indicada, l’IVIE, en la mesura que les seues actuacions en el marc del conveni puguen incidir en els aspectes regulats, haurà d’ajustar-se a les previsions indicades, i, en virtut d’estes, assumix els compromisos següents:

1) Compromisos ètics: l’entitat beneficiària es compromet a disposar d’un programa de compliment normatiu o a disposar d’una assegurança de responsabilitat civil professional, així com a presentar una declaració responsable en què es garantisca el compliment de les convencions fonamentals de l’Organització Internacional del Treball.

2) Compromisos socials: en la memòria econòmica justificativa del cost de les activitats, les dades relacionades amb la participació de persones es reflectiran desagregades per sexe; l’entitat haurà de disposar d’un pla d’igualtat o acreditar l’aplicació de mesures tendents a promoure la igualtat de dones i hòmens en realitzar les activitats objecte de subvenció mitjançant una declaració responsable del representant legal; l’entitat haurà d’acreditar l’aplicació de mesures per a la conciliació de la vida familiar, laboral i personal mitjançant una declaració responsable del representant legal.

3) Compromisos mediambientals: en cas d’adquisició de béns, servicis o obres, haurà d’acreditar-se que resulten eficients energèticament, així com que contribuïxen a la reducció d’emissions. Així mateix, haurà d’acreditar-se que es du a terme una política de reciclatge de residus.

La documentació s’elaborarà amb caràcter general en format digital. En el cas que siga necessari imprimir en paper la cartelleria per a la publicitat de les possibles conferències i seminaris que tinguen relació amb l’activitat subvencionada, es realitzarà la impressió, en la mesura que siga possible, en paper ecològic i FSC, certificat.

4) Compromisos en matèria de transparència: les obligacions en matèria de publicitat activa es realitzaran a través del portal web de l’entitat. L’entitat beneficiària de la subvenció haurà de donar la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l’activitat subvencionada.

*Catorzena. Publicitat i transparència*

El present conveni serà objecte d’inscripció en el Registre de convenis de la Generalitat, de conformitat amb l’article 15 i següents del Decret 176/2014, de 10 d’octubre, del Consell.

Així mateix, en aplicació de l’article 3 de la Llei 19/2013, de 9 de desembre, de transparència, accés a la informació pública i bon govern; de l’article 4 de la Llei 1/2022, de 13 d’abril, de transparència i bon govern de la Comunitat Valenciana, i de l’article 3 del Decret 105/2017, de 28 de juliol, del Consell, pel qual es desplega la Llei 2/2015, de 2 d’abril, s’hauran de complir, les obligacions següents en matèria de publicitat activa, sense perjuí de les obligacions establides en l’article 18 de la Llei 38/2003, de 17 de novembre, general de subvencions i una altra legislació aplicable:

a) En el cas d’entitats que perceben durant el període d’un any ajudes o subvencions públiques en una quantia superior a 50.000 euros o quan, almenys, el 40 % del total dels seus ingressos anuals tinguen caràcter d’ajuda o subvenció pública, sempre que suposen com a mínim la quantitat de 5.000 euros, hauran de complir les obligacions de publicitat activa que recull el capítol II del títol I de la Llei 19/2013, de 9 de desembre.

El compliment d’estes obligacions es realitzarà a través del portal web de l’entitat, o bé utilitzant els mitjans electrònics de l’organització, l’associació o l’agrupació a la qual puga pertànyer, i també podran complir les seues obligacions a través del portal web que pose a la seua disposició la Generalitat.

*Quinzena. Protecció de dades*

1. La firma d’este conveni comporta el tractament de dades de les persones signants i membres de la comissió mixta de seguiment, i el desplegament i l’execució del conveni requerix el tractament de dades del personal de les administracions públiques intervinents i de les persones usuàries que participen en l’execució d’este, per la qual cosa s’apliquen les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals (LOPDGDD).

2. En compliment del que disposen l’article 13 de l’RGPD i l’article 11 de la LOPDGDD, la informació bàsica en matèria de protecció de dades és la següent:

a) Nom de l’activitat de tractament: subvencions o ajudes econòmiques.

b) Responsable del tractament: Conselleria d’Hisenda, Economia i Administració Pública.

c) Finalitat del tractament: gestió de les subvencions o les ajudes econòmiques de persones i entitats, públiques o privades.

d) La persona interessada té dret a sol·licitar al responsable del tractament l’accés, la rectificació i la supressió de les seues dades de caràcter personal, així com la limitació o l’oposició tant al tractament d’estes dades com a no ser objecte de decisions individuals automatitzades, que, en el cas de la conselleria firmant del conveni, es farà de conformitat amb el que s’indica en la pàgina següent: <http://www.gva.es/va/proc19970>.

Pot obtindre’s informació més detallada en l’enllaç següent:

<https://hisenda.gva.es/va/registre-de-tractament-de-dades>.

*Setzena. Règim jurídic i jurisdicció competent*

1. El present conveni és de naturalesa administrativa i està exclòs de l’àmbit aplicable de la Llei 9/2017, de 8 de novembre, de contractes del sector públic, per la qual es transposen a l’ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014. Es regirà per les seues pròpies clàusules; pel que establixen el títol X i les disposicions concordants de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; per la Llei 38/2003, de 17 de novembre, general de subvencions, així com el capítol VI del títol preliminar de la Llei 40/2015, d’1 d’octubre, de règim jurídic del sector públic, i el Decret 176/2014, de 10 d’octubre, del Consell, pel qual es regulen els convenis que subscriga la Generalitat i el seu registre, i la resta de normes aplicables.

2. Les qüestions litigioses i d’interpretació que sorgisquen entre les parts durant el desplegament i l’execució d’este conveni se sotmetran a la jurisdicció contenciosa administrativa, d’acord amb el que disposa la Llei 29/1998, de 13 de juliol, reguladora de la jurisdicció contenciosa administrativa.

I en prova de conformitat amb tot el que s’ha dit, les parts firmen el present document,

  

València, 1 de juliol de 2024

(p. d., Resolució de 12.02.24; DOGV 9792)

Carlos Pablo Gracia Calandín

Sotssecretari de la Conselleria d'Hisenda, Economia i Administració Pública

Pilar Chorén Rodríguez

Directora gerent de l'Institut Valencià d'Investigacions Econòmiques, SA (IVIE)